Te kꞌu riꞌ jujun chke ri winaq aj Jerusalén xkichapla u taꞌik,
xkibꞌij:
¿A mat are waꞌ we achi riꞌ ri tajin kätzukuxik rech käkämisaxik?
—kechaꞌ.
Chiwilampeꞌ,
kätzijon kukꞌ ri winaq,
man kꞌo tä kꞌu jun kꞌo jas kubꞌij che.
¿A xa ta kꞌu lo qas käkikoj ri qꞌatal taq tzij chi we achi riꞌ are ri Cristo?
—kechaꞌ.
Ri uj kꞌut qetam jawijeꞌ petinaq wi waꞌ we achi riꞌ.
Aretaq kꞌut käpe riꞌ ri Cristo,
man kꞌo tä jun riꞌ etamaninaq jawijeꞌ käpe wi,
—xecha ri winaq.
Aretaq ri Jesús,
ri tajin kuya tijonik pa ri nimalaj rachoch Dios,
xuta waꞌ ko xchꞌawik,
xubꞌij:
Käbꞌij alaq chi etam alaq nu wäch,
xuqujeꞌ chi etam alaq jawijeꞌ chiꞌ kinpe wi.
Man in petinaq tä kꞌut xaq pa we wi,
xane in taqom loq rumal ri Jun ri qas jikom ranimaꞌ.
Ri alaq kꞌut man etam tä alaq u wäch.
Ri in wetam u wäch rumal chi in petinaq rukꞌ,
xuqujeꞌ are ri Areꞌ in taqowinaq loq,
—xcha chke.
Xkaj kꞌut xkikꞌam bꞌi pa cheꞌ,
man kꞌo tä kꞌu jun xchapowik rumal chi mäjaꞌ kuriq ru qꞌij.
E kꞌia kꞌut xekojon che,
xkibꞌij kꞌut:
Aretaq käpe ri Cristo,
¿a kubꞌan ta kꞌu lo más kajmabꞌal taq etal chik chuwäch ri u bꞌanom we achi riꞌ?
—xechaꞌ.
Ri tataꞌibꞌ fariseos xkita ri käkibꞌij ri winaq chrij ri Jesús.
Xa je riꞌ ri e areꞌ kukꞌ ri ki nimaqil sacerdotes xekitaq bꞌi jujun chajinelabꞌ re ri nimalaj rachoch Dios chukꞌamik bꞌi ri Jesús pa cheꞌ.
Te riꞌ xubꞌij ri Jesús:
Xaq kiebꞌ oxibꞌ qꞌij chik kinkꞌoji na ukꞌ alaq,
te kꞌu riꞌ kintzelej na rukꞌ ri xintaqow loq.
Ri alaq kintzukuj na alaq,
man kinriq tä chi kꞌu alaq rumal chi man käkowin tä alaq kopan alaq chilaꞌ jawijeꞌ ri kinekꞌol wi in,
—xcha chke.
Ri ki nimaqil ri winaq aj Israel kꞌut,
xkichaplej u taꞌik chbꞌil taq kibꞌ,
xkibꞌij:
¿Jawijeꞌ ta kꞌu keꞌ wi waꞌ we achi riꞌ chi man kujkowin tä uj keqariqaꞌ?
¿A xa ta kꞌu lo keꞌ kukꞌ ri winaq aj Israel ri e jabꞌuninaq chkixol ri winaq aj Grecia che ki tijoxik ri winaq aj Grecia?
¿Jas kel kubꞌij waꞌ ri xubꞌij chqe:
“Kintzukuj na alaq,
man kinriq tä chi kꞌu alaq rumal chi man käkowin tä alaq kopan alaq chilaꞌ jawijeꞌ ri kinekꞌol wi”?
—xcha riꞌ,
—xechaꞌ.
Pa ri kꞌisbꞌal qꞌij re ri nimaqꞌij,
ri qꞌij ri sibꞌalaj nim na u bꞌanik,
ri Jesús xtakꞌi aqꞌanoq chkixol ri winaq,
ko xchꞌawik,
xubꞌij:
We kꞌo jun kächaqiꞌj u chiꞌ,
chpet wukꞌ,
chutija u joron.
Jeꞌ jas ri kubꞌij ru Loqꞌ Pixabꞌ ri Dios ri Tzꞌibꞌtalik:
Jachin ri käkojon chwe,
käkꞌiy na loq pa ranimaꞌ joron ri kuya ri qas kꞌaslemal,
—kächaꞌ,
—xcha ri Jesús chke ri winaq.
Ri Jesús kꞌut,
are tajin kächꞌaw chrij ri Loqꞌalaj Espíritu ri käkikꞌam na ri winaq ri kekojon che ri Areꞌ.
Mäjaꞌ kꞌu käyiꞌ loq ri Loqꞌalaj Espíritu rumal chi mäjaꞌ kätzelej ri Jesús chilaꞌ chikaj rech känimarisax u qꞌij.
Jujun chke ri winaq,
aretaq xkita ri xubꞌij ri Jesús,
xkibꞌij:
Qas tzij we achi riꞌ are waꞌ ri qꞌalajisal re ru Loqꞌ Pixabꞌ ri Dios ri käbꞌixik chi käpe na,
—xechaꞌ.
Nikꞌiaj chik xkibꞌij:
Are waꞌ ri Cristo,
—xechaꞌ.
Nikꞌiaj chi kꞌut xkibꞌij:
¿A xa ta kꞌu lo pa Galilea käpe wi ri Cristo?
Ru Loqꞌ Pixabꞌ ri Dios ri Tzꞌibꞌtalik kubꞌij chi ri Cristo rajwaxik chkixol ri rachalaxik ri qa mam David ri nim taqanel käpe wi na.
Pa Belén kꞌut käpe wi na,
ri tinimit ri xkꞌoji wi ri qa mam David,
—xechaꞌ.
Je kꞌu riꞌ ri winaq xkitasala kibꞌ rumal rech ri Jesús.
E kꞌo jujun ri xkaj xkikꞌam bꞌi pa cheꞌ,
man kꞌo tä kꞌu jun xchapowik.
Xetzelej kꞌu ri chajinelabꞌ re ri nimalaj rachoch Dios,
xeopan chilaꞌ jawijeꞌ e kꞌo wi ri tataꞌibꞌ fariseos xuqujeꞌ ri ki nimaqil ri sacerdotes.
Ri e areꞌ kꞌut xkitaꞌ chke:
¿Jas che man xikꞌam tä loq ri Jesús?
—xechaꞌ.
Ri chajinelabꞌ xechꞌawik,
xkibꞌij:
¡Man kꞌo tä jun achi qa tom jeꞌ kätzijonik jas ri kätzijon ri achi riꞌ!
—xechaꞌ.
Are kꞌu ri tataꞌibꞌ fariseos xkibꞌij chke:
Ri ix xuqujeꞌ xa xiya iwibꞌ pa subꞌik.
¿A kꞌo pu lo jun chke ri qa nimaqil ri kojoninaq che,
o jun ne chke ri tataꞌibꞌ fariseos?
¡Man kꞌo taj!
—xechaꞌ.
Xkikꞌiäq itzel tzij pa ki wiꞌ,
xkibꞌij:
¡We winaq riꞌ man ketam tä ri Pixabꞌ!
—xecha chke.
Are kꞌu ri tat Nicodemo ri xopan rukꞌ ri Jesús chaqꞌabꞌ,
are jun chke ri tataꞌibꞌ fariseos.
Xubꞌij kꞌu chke:
Ri qa Pixabꞌ kubꞌij chi man kuyaꞌ taj käqaqꞌat tzij puwiꞌ jun winaq chi käkꞌäjisax u wäch we ta mat nabꞌe käqata na jas ri kubꞌij che retamaxik jas ri u bꞌanom,
—xcha chke.
Te riꞌ xechꞌaw ri e areꞌ,
xkibꞌij che ri tat Nicodemo:
E kꞌu ri lal,
¿a lal aj Galilea xuqujeꞌ?
—xecha che.
Naꞌl sikꞌij la ru Loqꞌ Pixabꞌ ri Dios ri Tzꞌibꞌtalik,
kil kꞌu na la chi man kꞌo tä jun qꞌalajisal re ru Loqꞌ Pixabꞌ ri Dios ri petinaq pa Galilea,
—xecha che.
Chkijujunal kꞌut xebꞌeꞌ cho taq kachoch.